
[bookmark: _GoBack]Betegtájékoztató: Információk a felhasználó számára 

Furosemid-Chinoin 40 mg tabletta

furoszemid

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Furosemid-Chinoin tabletta és milyen betegségek esetén alkalmazható?
2.	Tudnivalók a Furosemid-Chinoin tabletta alkalmazása előtt
3.	Hogyan kell alkalmazni a Furosemid-Chinoin tablettát?
4.	Lehetséges mellékhatások
5.	Hogyan kell a Furosemid-Chinoin tablettát tárolni?
6.	A csomagolás tartalma és egyéb információk


1.	Milyen típusú gyógyszer a Furosemid-Chinoin tabletta és milyen betegségek esetén alkalmazható?

A Furosemid-Chinoin tabletta vízhajtó, vérnyomáscsökkentő készítmény. Elsősorban a só, illetve ennek következtében a víz visszaszívódását gátolja a vesében, így érve el a vízhajtó, vérnyomáscsökkentő hatást.

· Különböző eredetű ödémák (szív, máj, vese) kezelésére.
· Enyhe vagy közepesen súlyos magas vérnyomás csökkentésére (önmagában vagy más vérnyomáscsökkentővel kombinálva).
· Nagy adagban krónikus vagy akut veseelégtelenség, csökkent vizeletkiválasztás kezelésére (ha azt nem húgyúti elzáródás okozza).


2.	Tudnivalók a Furosemid-Chinoin tabletta alkalmazása előtt

Ne alkalmazza a Furosemid-Chinoin tablettát:
· ha allergiás a furoszemidre vagy a gyógyszer (6. pontban felsorolt) egyéb összetevőire, és más szulfonamidokkal (szulfonamid antibiotikumok vagy vércukorszint-csökkentő, úgynevezett szulfonilurea csoportba tartozó gyógyszerek) szembeni túlérzékenység esetén,
· sóvesztéses állapot, kiszáradás esetén,
· májzsugorodáshoz társult, máj eredetű központi idegrendszeri károsodással összefüggő kóma előtti állapot vagy májkóma esetén,
· májat vagy vesét károsító mérgezéshez társuló veseelégtelenség esetén,
· húgyúti elzáródás okozta csökkent vizeletkiválasztás esetén,
· szoptatás ideje alatt.

Figyelmeztetések és óvintézkedések
A Furosemid-Chinoin tabletta alkalmazása előtt beszéljen kezelőorvosával vagy gyógyszerészével, mivel az alábbi esetekben fokozott elővigyázatosság szükséges:
· alacsony vérnyomás esetén, vagy ha fennáll a kifejezett vérnyomásesés kockázata.
· ha Ön időskorú, ha olyan egyéb gyógyszereket is szed, amelyek vérnyomásesést okozhatnak, illetve amennyiben Önnél egyéb betegségek is fennállnak, amelyek a vérnyomásesés kockázati tényezői,
· köszvényes, húgysav-anyagcserezavarban szenvedő betegnél.
· koraszülött gyermekeknél.
· alacsony fehérjeszint esetén.
· májat és vesét érintő megbetegedés esetén.
· a szérum nátrium-, kálium- és kreatininszintjét rendszeresen ellenőrizni kell, különösen veszélyeztetett betegeknél (idős betegek, májzsugorban szenvedő betegek, vagy nagymértékű folyadékvesztés esetén, mint hányás, hasmenés, fokozott verejtékezés). Tartós szedése esetén káliumban gazdag étrend (gyümölcs, főzelék, stb.) fogyasztása javasolt, erről a kezelőorvos véleményét is ki kell kérni. Szükség lehet gyógyszeres káliumpótlásra is, de csak a kezelőorvos utasítása szerint.
· súlyos vesebetegeknél szedése fokozott orvosi felügyeletet és óvatosságot igényel.
· fokozott óvatossággal alkalmazható húgyúti elzáródásában szenvedő betegeknél (húgyhólyag‑ürítési zavar, prosztata‑megnagyobbodás vagy a húgycsőszűkület), mivel a vizelet fokozott termelődése kiválthatja vagy fokozhatja a panaszokat.
· a furoszemid nagyobb adagjának alkalmazása idős betegeknél, a fokozott vizelet‑kiválasztás eredményeként, kiszáradáshoz vezethet. Ez fokozhatja a vérrögképződés kockázatát, ezért fontos a folyadék és sók megfelelő egyensúlyának fenntartása.
· cukorbetegeknél, a vércukorcsökkentő gyógyszerek adagolásának módosítására lehet szükség.
· fokozott ellenőrzést és óvatosságot igényel a hasűri folyadék felhalmozódásával járó májzsugor.
· [bookmark: OLE_LINK1][bookmark: OLE_LINK2]idős, szellemileg leépült betegeknél a riszperidonnal (antipszichotikum, a viselkedési zavar csökkentését szolgáló gyógyszer) való együttes alkalmazás esetén.

A furoszemid alkalmazása során fennáll egy gyulladásos autoimmun betegség, az úgynevezett szisztémás lupusz eritematózusz kiújulásának vagy súlyosbodásának lehetősége (a gyulladás érintheti a bőrt, a veséket, a vérsejteket, a tüdőt és a szívet; jellegzetes tünete az arcon és az orrháton kialakuló vörös, pillangó alakú kiütés).

Egyéb gyógyszerek és a Furosemid-Chinoin tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Nem szedhető együtt:
· bizonyos hallás‑ vagy vesekárosodást okozó antibiotikumokkal (cefalosporinokkal, aminoglikozidokkal),
· klorálhidráttal,
· egyéb vesekárosodást okozó gyógyszerekkel, mert a furoszemid fokozza azok káros hatásait.

Más gyógyszer egyidejűleg csak az orvos tudtával szedhető, mivel az együttes alkalmazás során módosulhat a gyógyszerek hatása. Lehetséges, hogy kezelőorvosának módosítania kell az Ön adagját és/vagy egyéb óvintézkedéseket kell tennie, ha Ön ezt a gyógyszert szedi.

Óvatosan alkalmazható együtt:
· lítiumsókat tartalmazó gyógyszerekkel,
· más vérnyomáscsökkentő gyógyszerekkel, vízhajtókkal (hatásukat fokozhatja),
· kortikoszteroidokkal (gyulladásgátló gyógyszer),
· karbenoxolonnal (fekélyellenes és gyulladásgátló hatású gyógyszer),
· nagy mennyiségű édesgyökérrel,
· hashajtó hosszan tartó alkalmazása esetén,
· ciszplatinnal (daganatellenes gyógyszer),
· szukralfáttal (gyomornyálkahártyát védő gyógyszer), a két gyógyszer bevétele között legalább 2 óra teljen el,
· idegrendszerre ható fenitoinnal (csökken a furoszemid hatása),
· ACE-gátlókkal vagy angiotenzin II‑receptor‑antagonistákkal (vérnyomáscsökkentő gyógyszerek),
· az immunrendszer működését gátló gyógyszerekkel (mint pl. a ciklosporin) történő együttes alkalmazása esetén (fokozza a köszvényes ízületi gyulladás kialakulásának a kockázatát),
· radio-kontrasztanyag beadásakor (képalkotó módszerek alkalmazása esetén),
· bizonyos szívgyógyszerekkel (az úgynevezett szívglikozidokkal),
· vércukorszint-csökkentő gyógyszerekkel (hatásukat csökkentheti),
· egyes gyógyszerek a káliumürítő hatását fokozhatják,
· egyes izomgörcsoldókkal,
· teofillinnel (asztmaellenes készítmény),
· nem‑szteroid gyulladásgátlókkal, például indometacinnal (vízhajtó és vérnyomáscsökkentő hatás mérséklődhet) és szalicilátokkal, mint az acetilszalicilsav. A furoszemid fokozza a szalicilátok toxicitását.
· furoszemidhez hasonló gyógyszerekkel, mint probenecid, metotrexát, melyek szintén a vesén keresztül választódnak ki, ezáltal csökkentve mind a furoszemid, mind a másik gyógyszer hatását,
· riszperidonnal együtt idős, szellemileg leépült beteg esetén,
· levotiroxinnal (a pajzsmirigy betegségeinek és működési zavarainak kezelésére szolgáló gyógyszer),
· aliszkirénnel (magasvérnyomás-betegség kezelésére alkalmazott gyógyszer).

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Terhességben való alkalmazását a terhességgel járó folyadékfelszaporodás kezelésére kerülni kell. Szív-, máj-, veseeredetű ödémák kezelése csak az orvos kifejezett utasítása alapján lehetséges. A Furosemid-Chinoin terhesség alatt nem adható kivéve, ha orvosilag feltétlenül szükséges.

Szoptatás alatt nem szedhető, mivel kiválasztódik az anyatejbe és a tejelválasztást gátolhatja.

A készítmény hatásai a gépjárművezetéshez és a gépek kezeléséhez szükséges képességekre
Járművezetés és más balesetveszélyes munka végzése a gyógyszer alkalmazásának első szakaszában tilos. A továbbiakban az orvos egyedileg határozza meg a tilalom mértékét.

A Furosemid-Chinoin tabletta tejcukrot (laktóz) tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert. Tejcukor-érzékenységben figyelembe kell venni, hogy 65,9 mg tejcukrot (laktózt) is tartalmaz tablettánként.


3.	Hogyan kell alkalmazni a Furosemid-Chinoin tablettát?

A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Adagolása egyéni megítélést és gondos orvosi ellenőrzést igényel, ezért kizárólag az orvos által előírt mennyiségben és időtartamig szedhető.
Tartós kezelés, vagy nagyobb adagok esetén laboratóriumi ellenőrzés, káliumban gazdag étrend (gyümölcs, főzelék) fogyasztása és szükség szerint kálium‑, illetve magnéziumpótlás szükséges.

A tablettát étkezések előtt, üres gyomorra, elegendő mennyiségű folyadékkal, szétrágás nélkül kell bevenni.

A készítmény ajánlott adagja:

Vízhajtóként alkalmazva ödéma esetén:
Ajánlott egyszeri kezdő adagja felnőtteknek: 20‑80 mg (1/2‑2 tabletta). Az egyes adagokat 6‑8 óránként kell alkalmazni, amíg a kívánt vízhajtó hatást elérik. A maximális adag 1500 mg/nap (37,5 tabletta). A napi adagot javasolt 2-3 részletben bevenni.

Krónikus veseelégtelenségben:
Ajánlott kezdő adagja 40‑80 mg (1‑2 tabletta)/nap. Ha nincs kielégítő hatása, az adag 4‑6 óránként 240 mg-mal emelhető, legfeljebb 1500 mg (37,5 tabletta) maximális adagig.

Vérnyomáscsökkentőként:
Napi ajánlott adagja 20‑40 mg (1/2‑1 tabletta).
Ajánlott egyszeri adagja 40 mg. Későbbiekben a beteg válaszreakciójától függően kell beállítani az adagot. Ha nem kielégítő a hatás, akkor a Furosemid-Chinoin-kezelést ki kell egészíteni egyéb antihipertenzív szerrel.

Májelégtelenség esetén:
Májzsugorban és kombinált máj- és veseelégtelenségben szenvedő betegeknél az adag módosítása válhat szükségessé. Spironolakton vagy egyéb kezelés kiegészítéseként 20‑80 mg/nap furoszemid alkalmazása javasolt napi 1 vagy két részre osztva.

Alkalmazása gyermekeknél és serdülőknél:
Életkortól és testtömegtől függően 2 mg/ttkg/nap. A maximális adag gyermekeknek 40 mg/nap.

Ha az előírtnál több Furosemid-Chinoin tablettát alkalmazott
Szándékos vagy véletlen túladagolás esetén értesítse azonnal kezelőorvosát.
A túladagolás tünetei: kiszáradás, a só-vízháztartás felborulása, alacsony vérnyomás.

Ha elfelejtette bevenni a Furosemid-Chinoin tablettát
Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az alábbi súlyos mellékhatások jelentkezése esetén hagyja abba a kezelést és azonnal forduljon kezelőorvosához:
· hirtelen fellépő, kiterjedt, potenciálisan súlyos és életveszélyes allergiás (anafilaxiás/anafilaktoid) reakciók: tünetei lehetnek a szapora szívverés, nyugtalanság, vérnyomásesés, bizsergő érzés, a viszkető, kivörösödött bőr, a lüktetés a fülben, köhögés, tüsszentés, kiütések és a duzzanat (angioödéma) beleértve az életveszélyes anafilaxiás sokkot (előbbi tünetek mellett vérnyomásesés ájulásszerű érzéssel, akár keringés‑összeomlással) (ritka mellékhatások)
· olyan súlyos bőrgyulladások, mint az eritéma multiforme (a testen szimmetrikusan megjelenő, visszatérő, vörös, kiemelkedő, "céltáblaszerű" rajzolatot mutató foltos elváltozás), vagy krónikus autoimmun hólyagos betegség (pemfigoid), hámló bőrgyulladás, apró pontszerű vérzés a bőrön vagy a nyálkahártyán (purpura), vagy az arcon és az orrháton kialakuló vörös, pillangó alakú kiütés, ami a szisztémás lupusz eritematózusz jellegzetes tünete (lásd 2. pont „Figyelmeztetések és óvintézkedések”) (nem ismert gyakoriságú mellékhatások). 
· hólyagos elváltozások a szájüregben, a szem, a hüvely és egyéb területeken, melyek kifekélyesed(het)nek, foltos kiütések a bőrön (Stevens–Johnson-szindróma, mely tünetekhez a bőr lemezes leválása társulhat (toxikus epidermális nekrolízis) (nem ismert gyakoriságú mellékhatások).
· gyógyszerhasználat által kiváltott más bőrbetegségek, mint az úgynevezett akut generalizált exantémás pusztulózis (AGEP) (akut lázas gyógyszerkiütés), és eozinofiliával és szisztémás tünetekkel járó gyógyszerreakció (DRESS) (nem ismert gyakoriságú mellékhatások).

Egyéb mellékhatások:

Nagyon gyakori (10-ből több mint 1 beteget érinthet):
· a furoszemid fokozott só‑ és vízkiválasztást eredményez. Az elektrolit–egyensúly zavarára utaló figyelmeztető jelek: a szomjúság, fejfájás, zavartság, izomgörcsök, izomgyengeség, a szívritmus zavara és emésztőrendszeri tünetek,
· főleg idős betegeknél a furoszemid vízhajtó hatása következtében kiszáradás alakulhat ki,
· a vér kreatinin- és triglicerid-szintjének emelkedése.

Gyakori (10-ből legfeljebb 1 beteget érinthet):
· a vér besűrűsödése,
· a vér alacsony nátrium-, klorid-, és káliumszintje, emelkedett koleszterin- és húgysavszint, köszvényes roham,
· megnövekedett vizeletmennyiség,
· bizonyos májelégtelenségben szenvedő betegeknél májbetegség okozta agyműködési zavar (hepatikus enkefalopátia).

Nem gyakori (100-ból legfeljebb 1 beteget érinthet):
· csontvelő-károsodás (a vérlemezkék számának csökkenése), ilyenkor a kezelést abba kell hagyni,
· rejtett cukorbetegséget fedhet fel,
· a hallás zavara, bár ez általában átmeneti jelenség. Ritkán és főleg azoknál a betegeknél fordulhat elő, akik veseelégtelenségben szenvednek, valamint alacsony fehérjeszint esetén.
· hányinger,
· előfordulhat viszketés, csalánkiütés, bőrkiütések,
· fényérzékenység,
· süketség (bizonyos esetekben visszafordíthatatlan).

Ritka (1000-ből legfeljebb 1 beteget érinthet):
· hányás, hasmenés
· láz,
· vesegyulladás,
· az erek gyulladása,
· érzészavar,
· fülcsengés,
· csontvelő-károsodás (fehérvérsejtek számának csökkenése), ilyenkor a kezelést abba kell hagyni,
· bizonyos típusú fehérvérsejtek megszaporodása a vérben (eozinofília).

Nagyon ritka (10 000-ből legfeljebb 1 beteget érinthet):
· májkárosodás, akut hasnyálmirigy-gyulladás,
· a májenzimszintek emelkedése,
· vérszegénység (anémia).

Gyakorisága nem ismert (a rendelkezésre álló adatok alapján nem becsülhető meg):
· csökkent kalcium- és magnéziumszint, a vér emelkedett ureaszintje, fokozott savvesztés (metabolikus alkalózis),
· a furoszemid a vérnyomás csökkenését is okozhatja, mely a koncentráció zavarát, szórakozottságot, a fejben nyomásérzetet, fejfájást, kábultságot, aluszékonyságot, gyengeséget, a látás zavarát, szájszárazságot, helyzetváltoztatással összefüggő vérnyomáscsökkenést okozhat. A vérrögképződés fokozott kockázata is fennáll.
· szédülés, ájulás és eszméletvesztés, fejfájás,
· a húgyútak részleges elzáródásában szenvedő betegeknél (prosztata-megnagyobbodás, vizeletürítési nehézség esetén) a vizelet megnövekedett nátrium- és kloridszintje, valamint vizeletelakadás léphet fel.
· vesekárosodás,
· a gyógyszer helytelen vagy hosszú távú alkalmazása során kialakuló tünetegyüttes (pszeudo‑Bartter-szindróma), amely például gyakori, nagy mennyiségű vizeletürítéssel, a végtagokban időnként jelentkező izomgörccsel vagy rohamokban jelentkező izomgörcsökkel jár.
· izomkárosodás (rabdomiolízis), gyakran a vér káliumszintjének csökkenésével összefüggésben,
· koraszülött gyermekeknél a furoszemid alkalmazása veseelváltozások kialakulását segítheti elő,
· koraszülött gyermekeknél, az élet első heteiben alkalmazott furoszemid fokozza bizonyos keringési problémák kockázatát.
· lichenoid reakciók, melyek jellemzően kis, viszkető, vöröseslila, sokszögalakú bőrelváltozások formájában jelennek meg a bőrön, nemi szerveken vagy a szájban.

[bookmark: OLE_LINK3][bookmark: OLE_LINK4]Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Furosemid-Chinoin tablettát tárolni?

A gyógyszer gyermekektől elzárva tartandó!

A dobozon feltüntetett lejárati idő után (Felhasználható:) ne alkalmazza a gyógyszert. A lejárati idő az adott hónap utolsó napjára vonatkozik.

Legfeljebb 25 °C-on tárolandó.
A nedvességtől való védelem érdekében az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Furosemid-Chinoin tabletta?

· A készítmény hatóanyaga: 40 mg furoszemidet tartalmaz tablettánként.
· Egyéb összetevők: magnézium-sztearát, zselatin, talkum, karboximetilkeményítő-nátrium, kukoricakeményítő, laktóz‑monohidrát.

Milyen a Furosemid-Chinoin tabletta külleme és mit tartalmaz a csomagolás?

Csaknem fehér, lapos tabletta, egyik oldalon mélynyomású "FS" jelzéssel.

20 db tabletta buborékcsomagolásban, dobozban.

A forgalomba hozatali engedély jogosultja
SANOFI-AVENTIS Zrt.
1138 Budapest, Váci út 133. E épület 3. emelet
Magyarország

Gyártó
Opella Healthcare Hungary Kft.
2112 Veresegyház, Lévai u. 5.
Magyarország

OGYI-T-3371/03

A készítményhez kapcsolódó további kérdéseivel forduljon a forgalomba hozatali engedély jogosultjának helyi képviseletéhez:
SANOFI-AVENTIS Zrt. 1138 Budapest, Váci út 133. E épület 3. emelet
Tel.: +36/1-5050050


A betegtájékoztató legutóbbi felülvizsgálatának dátuma: 2024. február.

